Nasjonaal Park Keibul Lamjao

It Nasjonaal Park Keibul Lamjao is in nasjonaal park yn 'e steat Manipoer yn it noardeasten fan Yndia. It park is 40 km² grut en ferneamd as it iennichste driuwende nasjonaal park op 'e wrâld. It makket yntegraal diel út fan 'e Loktak-mar. Phumdi It meast bysûndere skaaimerk fan it park is de oanwêzigens fan 'e saneamde phumdis. Dat binne driuwende matten fan fean, deade fegetaasje en grûn, dy't as eilannen op 'e mar driuwe. De dikte fan dizze matten fariearret fan in pear sintimeter oant wel twa meter. De grutste fan 'e phumdis foarmet it hert fan it nasjonaal park. Op dizze driuwende ûndergrûn groeit in tsjokke laach gers en oare planten, wêrtroch't it lânskip op in gewoane sompe liket, wylst it eins op it wetter driuwt. Floara en fauna It park is yn 1977 stifte mei it spesifike doel om in ûndersoarte fan it Manipoereesk lierhart (Rucervus eldii eldii) te beskermjen, in seldsume hartesoarte dy't ek wol it "dûnsjende hart" neamd wurdt. It Manipoereeske lierhart komt yn it wyld fierder nearne oars foar. Troch it driuwende karakter fan harren wenstee hawwe dizze harten in hiel eigen wize fan rinnen ûntwikkele, wat liket op dûnsjen. Njonken it Manipoereeske hart libje der ek oare bisten yn it park lykas it bargehart, wylde bargen en ferskate soarten otters. It park is dêrnjonken ek wichtich foar trekfûgels en wetterfûgels lykas ferskate soarten einen. Bedrigings It ekosysteem fan it park is tige kwetsber. De bou fan 'e Ithai-daam yn 'e jierren 1980 hat de wetterstân fan 'e Loktak-mar feroare. De wetterstân soarget der no foar dat de phumdis it hiele jier troch driuwe, wylst se yn it drûge seizoen op 'e boaiem fan 'e mar rêste moatte om fiedingsstoffen út de grûn op te nimmen. Om't de ferhege wetterstân dat net mear mooglik makket, wurde de matten tinner en falle se stadichoan útinoar. Toerisme It park is it bêste te besykjen tusken oktober en april. Toeristen kinne mei boatsjes troch de smelle kanalen tusken de phumdis farre om de harten en fûgels te observearjen.